竹䶉
作者：王禹偁
朝代：宋

paragraphs: 商嶺多修篁，蒼翠連山谷。
有鼠生其中，薦食無厭足。
春筍齧生犀，秋筠折寒玉。
飫飽致肥腯，優游恣蕃育。
林密鳶不攫，穴深犬難逐。
鳳凰餓欲死，彼實無一掬。
唯此竹間䶉，琅玕長滿腹。
暖戲綠叢陰，舉頭傲鴻鵠。
不知商山民，愛爾身上肉。
有鍤利其鋒，有錐銛于鏃。
開穴窘如囚，洞胸聲似哭。
膏血尚淋灕，携來入市鬻。
竹也比賢良，鼠兮類盲俗。
所食既非宜，所禍誠知速。
吁嗟狡小人，乘時竊君祿。
貴依社樹神，俸盜太倉粟。
笙簧佞舌鳴，藥石嘉言伏。
朝見秉大權，夕聞罹顯戮。
李斯具五刑，趙高夷三族。
信有司殺者，在暗明於燭。
彼狡勿害賢，彼鼠無食竹。